AIŠKINAMASIS RAŠTAS

Dėl Molėtų rajono savivaldybės smulkiojo ir vidutinio verslo subjektų rėmimo fondo nuostatų patvirtinimo

**1. Parengto tarybos sprendimo projekto tikslai ir uždaviniai**

Siekiant teikti didesnę paramą smulkiojo ir vidutinio verslo subjektams, verslininkams – fiziniams asmenims, ūkininkams, viešosioms įstaigoms ir asocijuotoms verslo struktūroms, veikiantiems ir registruotiems Molėtų rajono savivaldybės teritorijoje, parengtas sprendimo projektas, kuriuo teikiami patvirtinti Molėtų rajono savivaldybės smulkiojo ir vidutinio verslo subjektų rėmimo fondo nuostatai (toliau – Fondas). Fondo lėšas numatyta naudoti 11 remiamų veiklų:

1. dalinis ar visiškas palūkanų kompensavimas už paskolas, gaunamas verslo plėtros projektams įgyvendinti;

2. seminarų, kvalifikacijos kėlimo kursų išlaidų kompensavimas;

3. verslo planų, investicinių projektų ir paraiškų gauti finansinę paramą iš kitų fondų rengimo išlaidoms kompensuoti;

4. smulkiojo ir vidutinio verslo subjektų dalyvavimo Lietuvoje ar užsienyje vykstančiose parodose, mugėse ir verslininkų misijose išlaidoms padengti;

5. informacinių, reklaminių leidinių parengimo ir leidybos bei reklamos priemonių išlaidoms padengti;

6. internetinių svetainių kūrimo išlaidoms padengti;

7. paslaugų kelio ženklų su nuoroda į kaimo turizmo sodybą, stovyklavietę ir panašiai pagaminimo išlaidoms padengti;

8. už naujai įsteigtas darbo vietas Molėtų rajono gyventojams;

9. verslininkų (ūkininkų) išlaidoms, patirtoms steigiant arba plečiant gamybinę (ūkinę) veiklą, kompensuoti;

10. dalyvaujant Lietuvos darbo biržos vykdomose programose, finansuojamos nupirktos įrangos draudimo išlaidos;

11. nekilnojamojo turto (išskyrus valstybės ir savivaldybės turtą), privačios žemės nuomos Molėtų rajono savivaldybėje išlaidoms padengti.

Molėtų rajono savivaldybės smulkiojo ir vidutinio verslo subjektų rėmimo fondo nuostatai parengti įgyvendinant Molėtų rajono savivaldybės strateginio veiklos plano 2018-2020 metams programą „Turizmo ir verslo skatinimo bei kaimo plėtros programa“. 2018 metais Savivaldybės biudžete numatyta Fondui skirti 30 tūkst. Eur.

Parengto sprendimo projekto tikslas - patvirtinti Molėtų rajono savivaldybės smulkiojo ir vidutinio verslo subjektų rėmimo fondo nuostatus.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 6 straipsnio 38 punktas, 16 straipsnio 2 dalies 18 punktas;

Lietuvos Respublikos smulkiojo ir vidutinio verslo plėtros įstatymo 2 straipsnio 17 dalies 3 punktas, 4 ir 6 straipsniai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – praplečiamos teikiamos finansinės paramos formos ir dydžiai paramos gavėjams, įgyvendinamos smulkaus ir vidutinio verslo paramos skatinimo priemonės, skatinančios ne tik verslo plėtrą, bet ir sprendžiančios įvairių socialinių grupių užimtumo problemas.

Neigiamų pasekmių nenumatoma.

**4. Priemonės sprendimui įgyvendinti**

Molėtų rajono savivaldybės tarybos sprendimu bus sudaryta Smulkiojo ir vidutinio verslo rėmimo fondo lėšų skirstymo komisija.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

30 tūkst. Eur. savivaldybės biudžeto lėšų.

**6. Vykdytojai, įvykdymo terminai**

Molėtų rajono savivaldybės administracija.